钦定古今图书集成/方舆汇编/职方典/第1450卷 > 镇安府风俗考 府志
## 钦定古今图书集成/方舆汇编/职方典/第1450卷 > 镇安府风俗考 府志

本府

寒暑无常，阴晴不一。地生岚瘴，民多疾病，务农为业，开山耕种，三年一换。民无定居，所种惟旱禾、芋子。俗尚狡悍，不谙诗书，动则逞戈杀戮。正月男女抛球，答歌渎戏。婚娶不分亲疏，惟随所欲。稍忤其意，砍木刻为离书，各自改配。葬则火化，不知祭扫，大非人类。自改流以来，风俗渐移，人伦稍正。

奉议州

霜雪罕见，草木常茂。山深地僻，耕作多在山顶。种绵、种靛而外，不知贸易之事。人愚不通礼义，有拂于中，辄举戈相向。家贫无积贮所有，惟禾仓多置于山隅水滨，所居栏房、爨寝、刍畜总在其内。岁春，男女相聚讴歌昼夜，略无嫌禁。其馀陋习，俱与各土属同。